Il-Voluntiera tal-Għajnuna tal-UE għandhom diversi profili u ħiliet, li jirriflettu approċċ ibbażat fuq il-ħtiġijiet għall-mod kif issir il-mobilizzazzjoni tal-voluntiera u kif jintgħażlu l-Voluntiera tal-Għajnuna tal-UE potenzjali. Mit-368 opportunità ta’ volontarjat li mistennija jkunu disponibbli matul l-2019, l-organizzazzjonijiet qed jippjanaw li joffru 275 pożizzjoni (75,7 %) lil voluntiera subalterni (inqas minn 5 snin ta’ esperjenza rilevanti) u 93 pożizzjoni (25,3 %) lil voluntiera għolja (aktar minn 5 snin ta’ esperjenza rilevanti).

Il-graff ta’ hawn taħt turi l-pajjiżi li għalihom huwa ppjanat li l-mobilizzazzjonijiet jibdew fl-2019 skont is-sejħa tal-2018. Il-valutazzjoni tas-sitwazzjoni tas-sigurtà f’kull pajjiż se tiġi eżaminata qabel tibda l-mobilizzazzjoni (eż. għan-Nikaragwa u l-Burundi).

Illustrazzjoni 2: Il-pajjiżi tal-mobilizzazzjoni li ġew proposti bħala riżultat tas-sejħa għall-mobilizzazzjoni tal-2018

Sa mill-bidu tal-inizjattiva, l-oqsma ta’ ħiliet l-aktar mitluba mill-organizzazzjonijiet kienu fil-komunikazzjoni (17 %), fil-ġestjoni tar-riskju ta’ diżastri (11 %), fil-finanzi (10 %), fil-bini tal-kapaċità (10 %), fil-ġestjoni tal-proġetti (9 %), fl-iżvilupp ibbażat fuq il-komunità (7 %), f-ugwaljanza bejn is-sessi (7 %), fil-monitoraġġ u l-evalwazzjoni (4 %) u fl-adattament għat-tibdil fil-klima (4 %).

Sa mit-tnedija tal-inizjattiva, irnexxielhom jitlestew 77 assenjament ta’ volontarjat online, 54 minnhom fl-2018. Il-kompiti l-aktar mitluba kienu jinkludu r-riċerka, it-traduzzjoni, id-disinn grafiku, il-qsim tal-għarfien u t-teknoloġija u l-attivitajiet tal-immappjar.

Eżempji ta’ volontarjat minn proġetti implimentati fl-2018

Il-proġett “EU Aid Volunteers strengthening the resilience and response capacity of vulnerable and disaster-affected communities in the Middle East, Africa, Southern and Central America” (Il-Voluntiera tal-Għajnuna tal-UE għat-tisħiħ tar-reżiljenza u l-kapaċità ta’ rispons tal-komunitajiet vulnerabbli u milquta minn diżastri fil-Lvant Nofsani, l-Afrika, l-Amerika ta’ Isfel u l-Amerika Ċentrali) jiġbor flimkien tliet organizzazzjonijiet li jibagħtu mill-Italja (GVC) u Spanja (Alianza por la Solidaridad u Acción Contra El Hambre) li jaħdmu flimkien biex jimmobilizzaw 33 Voluntier tal-Għajnuna tal-UE għal operazzjonijiet ta’ għajnuna umanitarja f’19-il organizzazzjoni ospitanti fi 12-il pajjiż mhux tal-UE (it-Tuneżija, il-Palestina, il-Ġordan, il-Libanu, il-Bolivja, il-Perù, il-Gwatemala, in-Nikaragwa, il-Burkina Faso, il-Burundi, il-Mozambique, il-Mauritania). Fil-Gwatemala, il-proġett għandu l-għan li jibni l-kapaċitajiet tal-organizzazzjonijiet lokali biex jospitaw lill-voluntiera, jipprevjenu l-emerġenzi u jsaħħu l-istat ta’ tħejjija f’każ ta’ diżastru. L-Ewropej u ċ-ċittadini lokali jaħdmu flimkien biex isaħħu r-reżiljenza ta’ komunitajiet vulnerabbli fil-pajjiżi l-anqas żviluppati u fraġli. Persuna subalterna tal-Għajnuna tal-UE li taħdem fuq il-monitoraġġ, l-evalwazzjoni, ir-responsabbiltà u t-tagħlim tikteb dwar ir-rwol tagħha fil-Gwatemala, fejn wettqet stħarriġ dwar in-nutrizzjoni tat-tfal:

“L-ewwel nett, dak li jieħu ħafna mill-ħin huma l-kompiti qosra fil-livell tal-proġett. Pereżempju, biex tieħu sehem fl-għażla tal-benefiċjarji, tikkalkula d-daqs tal-kampjun għal stħarriġ partikolari, tibni l-kwestjonarju adattat għat-tablets, tirrevedi l-istudji statistiċi, tiddefinixxi l-indikaturi ...Ħafna mill-ħin dak li tagħmel huwa pjuttost tekniku iżda nħossni utli meta nuża l-għarfien li għandi tal-IT u l-għarfien statistiku biex nieħu sehem fil-proġett. [...] Mill-perspettiva professjonali, kienet tfakkira tajba dwar kemm huwa diffiċli li ssib bilanċ bejn it-teorija u dak li ssib fir-realtà. Kif tagħżel djar għal stħarriġ b’mod aleatorju f’altitudni ta’ 2400 metru meta xi wħud minnhom ikunu 40 minuta ’l bogħod bil-mixi, iżolati, ‘fuq in-naħa l-oħra ta’ xmajra? [...] Filwaqt li kont qed nara u nitgħallem minn persunal professjonali ħafna matul l-ewwel jum, wara bejt nagħmel stħarriġiet waħdi, kont inkarigat minn wieħed miż-żewġ timijiet ta’ żewġ investigaturi u antropometru li jkejjel il-piż u l-għoli tat-tfal taħt il-ħames snin biex tiġi identifikata id-denutrizzjoni. ( https://webgate.ec.europa.eu/echo/eu-aid-volunteers_en/story-meal_en )